– Jeg oppdaget brannen rundt halv seks i morges. Da så jeg at det lyste inn i stuen min, forteller Marit Irene Hoen.

Hun er en av flere personer på Haugerud i Groruddalen som fikk bilen totalskadd i en brann i et garasjeanlegg fredag.

Politiet fikk meldingen om brannen klokken 05. Da nødetatene kom frem hadde brannen spredd seg til et frittliggende garasjeanlegg som stod i full fyr.

Marit Irene Hoen er opprørt etter at bilen hennes ble totalskadd i en garasjebrann på Haugerud fredag morgen. Foto: Vegar Erstad / NRK

Da Hoen så flammene løp hun ned til garasjeanlegget.

– Jeg var veldig redd for at det brant i den garasjerekka der bilen min stod parkert. Jeg håpet selvfølgelig at min bil ikke var skadd, men det var den jo, sier en opprørt Hoen.

– Man blir tafatt og sint når noe slikt skjer.

Hoen skal nå ringe forsikringsselskapet, og skaffe seg en leiebil.

Vanskelig slukkejobb

To timer senere, etter en vanskelig slukkejobb, melder politiet at brannen er slukket.

– Det har vært en utfordrende jobb fordi det har vært sterk spredning av røyk, sier Jens Erik Lauritzen i Oslo brann- og redningsetat.

Men også bensintanker og elbiler har skapt utfordringer.

– Vi fikk trukket noen elbiler ut av garasjene da vi kom til stedet.

Brannvesenet har jobbet intenst for å få kontroll på brannen og slukke. Det var spesielt utfordrende å hindre spredning til andre garasjeanlegg.

– Innsatsen har gått som vi ønsket. Vi har klart å hindre spredning videre til andre garasjeanlegg, sier Lauritzen.

TOTALSKADET: Minst 14 biler er skadet. 12 totalskadet og ytterligere to med skader. Foto: Kalle Turkerud / NRK

Totalskadet

Garasjeanlegget består av 18 garasjer. Foreløpig regnes tolv biler som totalskadd og to biler har fått skader.

Årsaken til brannen er ikke kjent. Kriminalvakten er på stedet og gjør undersøkelser for å finne ut om brannen kan være påsatt.

– Vi må sikre og samle spor på åstedet her, sier innsatsleder Arve Røtterud.

Ingen personer er skadet i brannen, ifølge politiet. Men det var mye røyk i området, og politiet anbefalte folk i området om å lukke vinduene.

– Vi anmoder folk om å lukke vinduene hvis de føler ubehag, sa operasjonsleder Christian Krohn Engeseth i Oslo-politiet i 06-tiden da garasjeanlegget stod i full fyr.

Brannvesenet hadde ni biler med mannskap på stedet.

– Vi jobber på spreng for å forsøke å begrense spredning fra garasjeanlegget. Det ganske mange garasjer som ligger tett på hverandre. Det er en relativt intens jobb å få stoppet det, sier vaktkommandør Morten Brattlie i brannvesenet.

Det var spredningsfare til garasjeanlegg. Bygningene ligger tett på hverandre.

I sommer brant det også i et garasjeanlegg i Haugerudveien.

Konsekvenser for trafikken

Tvetenveien ble stengt i en periode, men er nå åpnet, ifølge politiet.

– Brannvesenets biler sperrer veien, men det er også såpass mye røyk at vi hverken ønsker forgjenger eller biler inn i området, sa Engeseth til NRK i 06-tiden.

Laster Twitter-innhold Kunne ikke laste innhold, men du kan gå til twittermeldingen.

PÅVIRKET TRAFIKKEN: Tvetenveien er hovedveien som går forbi brannstedet og den var stengt en periode. Foto: Frank H. Evensen / PhotoRunner AS